text: Hollænder dømt for at smugle 16kg amfetamin
  09 juli 2014 kl. 06.14
  En hollandsk statsborger fik tirsdag ni års ubetinget fængsel ved retten i Sønderborg for forsøg på indsmugling af knap 16 kilo amfetamin.
  Den 58-årige mand blev anholdt i grænseområdet den 30. april i år ved en tilfældig kontrol, oplyser Syd- og Sønderjyllands Politi.
  Amfetaminen blev fundet i en taske, som var gemt i den bil, han kørte i.
  Foruden fængselsdommen blev manden udvist med indrejseforbud for bestandig.
  Advokaturchef hos anklagemyndigheden ved Syd- og Sønderjyllands Politi, Jakob Beyer, er tilfreds med dommen.
  - Retten har idømt en lang fængselsstraf med henvisning til den store mængde amfetamin og stoffets renhed. Det er et vigtigt signal, retten her sender, i forhold til, at kurere, der overbringer narkotika, også idømmes strenge straffe, siger Jakob Beyer.
  Den 58-årige hollænder modtog dommen.
  